बिटिसि बिसायख’थिया गेजेराव साननै आरो सानबा सान आद्रा दंसै। हारिमायारि राजखान्थि दोलो आरो जायगायारि राजखान्थि दोलोफोरा जेरैखि जाया बिटिसिनि खुंथायखौ लानो सान-हर बिसायख’थि फोसावदिंनायाव मुखुब। बि बिसायख’थिनि सेथि खोलोबाव अदालगुरी आरो बागसा जिल्लानि भटारफोरा फैगौ 7 डिसेम्बर आरो नैथि खोलोबाव सिरां आरो कक्राझार जिल्लानि भटारफोरा फैगौ 10 डिसेम्बर खालि गावनि फसायनाय बिजाथिनो भट होगोन। बिसायख’थिसिम आरो साननैसो सान थानाय थासारियाव सरासनस्रा राजखान्थि दोलोनि फोसावदिंनाया बारानिफ्राय बारा जानो हमबाय। आसाम रायजोनि खुंथायाव थानाय बिजेपि दोलोआ लोगो बिपिएफ दोलोखौ हाखराव खोख्लैनानै बायदि राजखान्थिनि रावजों गाग्लोबदों । बिजेपिया गिदिर-गिदिर सुबुं थुबुरमा खालामनानै भटारफोरखौ सोमोनांहोदों। बेखौ नायनो थाङोब्ला बे खेबाव बिजेपि दोलोआ बिटिसि खुंथायखौ आवग्रिनानै लागोन बादि सानजायो। बिजेपिनि सुबुं थुबुरमाफोराव रोजा-रोजा सुबुंनि बानाजों मन्थ्रि हिमन्त बिस्व शर्माआ बिपिएफनि आफादगिरि हाग्रामा महिलारीखौ गोख्रों भाबै बिसायख’थि फोसावदिंनाय मेलाव सोंखारिनायनि जाहोनाव बिजेपि दोलोखौ हमथानानै लाखिनो हानाया गोब्राबसै होननानै सानजायो। बिटिसि बिसायख’थिखौ लानानै गोहोयाव थानाय दोलो आरो बेरेखा दोलोया गावजों-गाव सोंखारिलायनाय समावनो बिसायख’थिखौ लानानै माखासे गोनां-गोनां फोरमायथायफोरा स्राङाव फैदों । बे फोरमायनायफोरा बेखौनो बुंनो सान्दोंदि बिजेपि-बिपिएफ मोननैबो दोलोनि लोगोया गैलिया नामा ? बिजेपि दोलोआ बायदि खायदा-खुयदा खालामनानै बिटिसि खुंथायखौ खुंनो नारा-नाथा नाजादोंब्लाबो बेसेबां मासि मोनगोन बुंनो हाया । ओरैनो सायाव बिबुंथिआव बुङोब्लाबो बे जाथारा बे रोखा। मिथिनायाव बिटिसियाव गोबां अनजिमानि कस-राजबंसि आरो साहा जनगष्ठि हारिया बिटिसि बिसायख’थियाव मैखोम गोहोम खोख्लैगोन। बे बेलायाव बिजेपिया बिसोर मोननैबो हारिनो एसटि होगोन होननानै खोथा होनायाव बिसोर बिजेपि दोलोनि बिजाथिफोरखौ देरहालांहोनायाव हेफाजाब जाहैनो हागौ! फोरमायथावदि सिगां समफोराव बिजेपिया मोनसेल’ मासियाव देरहानो हादोंमोन। दा बे मोनसेनिफ्राय बांनानै सोरखार दानो हानायसिम बांहोनाया एसे सानजाथाव। ओजों प्रमद बर’ दैदेननाय इउपिपिएल दोलोखौ लोगो लानानै सोरखार दानो सिमां नुदोंब्लाबो बे बेलायाव इउपिपिएलनि लामाया एसेबां स्रां नङा। थेवबो समान मोनथायनि स्ल’गान होनायाव गोबां हारिनि सुबुंफोरा इउपिपिएल दोलोआव फैदों। बिटिआर गोरोबथानि उनाव गोबां हारिनि सुबुंफोरा इउपिपिएल दोलोखौ मोजां मोनोमोनब्लाबो दा बारा फोथायनाय नुनो मोनाखै। थेवबो इउपिपिएल दोलोआनो बिटिसि खुंथायखौ आवग्रिगोन होननानै सानदोंमोनब्लाबो मन्थ्रि हेमन्त बिस्व शर्माआ आख’फाख’याव खोख्लैनाय बादि मोनदांदों। दा बिपिएफनि आफादगिरि हाग्रामा महिलारीया दैदेननाय बिपिएफ दोलोआ बिजेपि दोलोनि थाखाय दै मोनलोंहां जानाय बादि नुनो मोनदों । नाथाय हाग्रामा महिलारीखौ बिजेपिआ दै मोनलों होब्लाबो दाबो बिटिसि खुंथायखौ खुंनो हानायनि लामाया एवस्रां जायाखै बिजेपि एबा इउपिपिएल दोलोआ। दासान्दै बयनिबो बिसायख’थि मेलाव हा बायनाय-फाननायनि मोनथायनि सायावनो बांसिन बिबुंथि होनाय नुयो। बावैसो सान सिगां बिपिएफ दोलोखौ गारनानै बिजेपि दोलोयाव हाबहैनाय राज्य’ सभानि बारग’ एमपि बिस्वजित दैमारी आरो तामुलपुर बिधान सभा बियाबनि एमएलए इमानुवेल मोसाहारीमोना बिजेपि दोलोखौ बेसे गोहो-गोरा खालामगोन बिनि सायाव सावरायनाय जादों रायजोफोरनि गेजेराव। दासिम फैगौ बिटिसि बिसायख’थियाव सरासनस्रा सुबुंफोरा सोरनो भट होमारगोन बेनि जेबो स्रा सावगारि नुनो मोनाखै। बेरा फारसे गण’ सुरक्षा पार्टिनि आफादगिरि थामहिनबा कक्राझार लक सभा बियाबनि एमपि नब कुमार सरनीयाआ दिनै बागसा जिल्लानि मोनसे बिसायख’थिनि गेवलां मेलनि जौस्राङाव खर’ लान्था सिननानै अबर’नि भटखौ आबेगिगजों बोनो हागोनबादि सानजायो। नाथाय बेबो रोखा नङा। बिनिखायनो सरासनस्रा भटारफोरा सोरखौ मोजां मोनखोमानानै दं बेखौ बुंनाया गोरलै नङा। जियानो जायाथों बिसायख’थिया गोजोन-सान्थि खुजाथों बेखौ मिजिंग थिबाय।